AIŠKINAMASIS RAŠTAS

Dėl didžiausio leistino darbuotojų, dirbančių pagal darbo sutartis, pareigybių skaičiaus Molėtų rajono savivaldybės biudžetinėse įstaigose nustatymo

**1.Parengto tarybos sprendimo projekto tikslai ir uždaviniai**

Parengtas Savivaldybės tarybos sprendimo projektas, kuriuo nustatomas didžiausias leistinas pareigybių skaičius Molėtų rajono savivaldybės biudžetinėse įstaigose.

Parengto projekto tikslas – nustatyti ir patvirtinti optimalų didžiausią leistiną darbuotojų, dirbančių pagal darbo sutartis, pareigybių skaičių Molėtų rajono biudžetinėse įstaigose.

Pagal Lietuvos Respublikos biudžetinių įstaigų įstatymo 4 straipsnio nuostatas, iš savivaldybės biudžeto išlaikomų biudžetinės įstaigų savininkė yra savivaldybė, o savininko teises ir pareigas įgyvendina savivaldybės taryba. Taryba sprendžia įstatymuose, biudžetinių įstaigų nuostatuose jos kompetencijai priskirtus klausimus. Vienas iš tokių klausimų yra didžiausio leistino pareigybių skaičiaus nustatymas. Biudžetinės įstaigos vadovo pareiga tvirtinti biudžetinės įstaigos struktūrą ir pareigybių sąrašą, neviršijant nustatyto didžiausio leistino pareigybių skaičiaus (LR biudžetinių įstaigų įstatymo 9 str.2 dalies 4 punktas).

Atsižvelgiant į Molėtų rajono savivaldybės tarybos 2023 m. rugsėjo 7 d. sprendimą Nr. B1-194 „Dėl Molėtų rajono savivaldybės dalyvavimo pilotiniame modelyje „Bendra priešgaisrinės saugos užtikrinimo sistema – kokybiška ir patikima pagalba nelaimės atveju“, pritarimo jungtinės veiklos sutarties sudarymui ir įgaliojimų suteikimo“ ir vadovaujantis 2023 m. rugsėjo 12 d. Molėtų rajono savivaldybės pasirašyta jungtinės veiklos sutartimi Nr. 1S-186/A14-341 su Vidaus reikalų ministerija ir Priešgaisrinės apsaugos ir gelbėjimo departamentu prie Vidaus reikalų ministerijos, nuo 2023 m. spalio 1 d. Molėtų rajono savivaldybės Molėtų ugniagesių tarnybos funkcijas perima valstybinės priešgaisrinės gelbėjimo tarnyba (toliau – VPGT). Savivaldybė įsipareigoja perkelti Molėtų ugniagesių darbuotojus į VPGT struktūrą, pasirašant trišalius susitarimus tarp Savivaldybės arba Savivaldybės įgalioto Molėtų ugniagesių tarnybos direktoriaus, Departamento direktoriaus ir perkeliamo darbuotojo. Šiuo metu Molėtų ugniagesių tarnyboje nustatytas didžiausias leistinas pareigybių skaičius- 47. Nuo 2023 m. spalio 1 d. visi darbuotojai, sutinkantys dirbti VPGT bus perkelti į VPGT struktūrą.

2023 m. spalio mėn. koreguojamas kitų įstaigų pareigybių skaičius, atsižvelgiant į įstaigų prašymus:

1. Molėtų kultūros centrui didinamas pareigybių skaičius 1 pareigybe dėl naujos pareigybės, įsteigtos Molėtų Atvirame jaunimo centre, atsižvelgiant į 2023 m. rugsėjo 5 d. prašymą Nr. (1.7.) SR-94 „Dėl didžiausio leistino pareigybių skaičiaus padidinimo“. Pareigybė įsteigiama tęsiantis 2020 m. spalio 29 d. Molėtų rajono savivaldybės tarybos sprendimu Nr. B1-265 „Dėl pritarimo projekto „Jaunimui palankių sveikatos priežiūros paslaugų (JPSPP) teikimo modelio diegimas Ukmergės, Širvintų ir Molėtų savivaldybėse“ veiklų įgyvendinimui“ pritartam projektui ir veiklas perkeliant ir projektą įgyvendinant Molėtų kultūros centro padalinyje Molėtų Atvirame jaunimo centre.

2. Molėtų rajono Kijėlių specialiajam ugdymo centrui didinamas didžiausias leistinas pareigybių skaičius 1 pareigybe, atsižvelgiant į 2023 m. rugsėjo 13 d. raštą Nr. S-15(1.6) „Dėl papildomos mokytojo padėjėjo pareigybės bei didžiausio leistino pareigybių skaičiaus įstaigoje“. Įstaigoje pradėjo mokytis 2 labai didelių specialių poreikių mokiniai, kuriems reikalingi mokytojo padėjėjai, todėl 2 pareigybėmis didinamas nepedagoginių pareigybių skaičius ir 1 pareigybe mažinamas pedagoginių pareigybių skaičius.

3. Molėtų progimazijai didinamas didžiausias leistinas pareigybių skaičius 2 pedagoginėm pareigybėm, atsižvelgiant į 2023 m. rugsėjo 13 d. raštą Nr. Sd-101 „Dėl pareigybių skaičiaus didinimo“.

Nuo 2023 m. rugsėjo 1 d. Molėtų progimnazijoje Molėtų savivaldybės tarybos sprendimu patvirtinta 16 klasių komplektų, todėl išauga mokytojų skaičius.

4. Molėtų „Vyturėlio“ vaikų lopšeliui-darželiui didinamas didžiausias leistinas pareigybių skaičius 2 nepedagoginėm pareigybėm, atsižvelgiant į 2023 m. rugsėjo 14 d. raštą Nr. SD-126 „Dėl didžiausio leistino pareigybių skaičiaus“. Nuo 2023 m. rugsėjo 1 d. darželyje (kartu su skyriais) ugdysis 19 vaikų, turinčių vidutinius specialiuosius poreikius ir 11 vaikų, turinčių didelių ir labai didelių specialiųjų poreikių. Lyginant su praeitų metų rugsėjo mėn. net 5 vaikais, kuriems nustatyta dideli specialieji ugdymosi poreikiai, daugiau ir 5 vaikais daugiau, kuriems nustatyta vidutiniai specialieji poreikiai. Didelių ir labai didelių specialiųjų poreikių turintiems vaikams reikalinga mokytojo padėjėjo pagalba, todėl prašoma padidinti 2 pareigybėmis daugiau dėl naujų mokytojų padėjėjų pareigybių.

5. Molėtų pradinei mokyklai didinamas didžiausias leistinas pareigybių skaičius 3 pareigybėm, iš jų 1 pedagoginė ir 2 nepedagoginės, atsižvelgiant į 2023 m. rugsėjo 14 d. raštą Nr. SD-98 „Dėl didžiausio leidžiamo pareigybių skaičiaus keitimo“. Nuo 2023 m. rugsėjo 1 d. pradedamas vykdyti projektas „Visiško įtraukties modelio įgyvendinimas pradinėje mokykloje“, projekto (trukmė iki 2026 m. 06 mėn.), atsiranda pradinių klasių mokytojo poreikis, todėl įsteigta 0,5 pareigybės II- ojo mokytojo ir viena mokytojo padėjėjo pareigybė.

Mokykloje nuo 2023 m. rugsėjo 1 dienos padidėjo SUP turinčių (didelių ir vidutinių) mokinių skaičius iki 21%, todėl didinama specialiojo pedagogo pareigybė nuo 1,33 iki 1,6 pareigybės.

Dėl didelio Visos dienos mokyklos (VDM) poreikio (rugsėjo 11 d. mokykla turi 55% mokyklą lankančių mokinių tėvų prašymus) ir įsipareigojimo sudaryti 5 VDM grupes pateikus paraišką ir siekiant gauti regioninės plėtros fondo finansavimą projektui, mokykla turi įsteigti papildomą 0,5 pareigybės grupės auklėtojo.

6. Molėtų r. Alantos gimnazijai didinamas didžiausias leistinas pareigybių skaičius 4 pareigybėm, iš jų 3 pedagoginės (1 pareigybė logopedo, dėl pagalbos specialistų poreikio ir 1,65 mokytojo, dėl Giedraičių gimnazijos III g. klasės prijungimo) ir 1 nepedagoginė (1 mokytojo padėjėjo, dėl spec. poreikių vaikų skaičiaus su vidutiniais ir dideliais poreikiais bei sutrikimais padidėjimo), atsižvelgiant į 2023 m. rugsėjo 14 d. raštą Nr. D10-128 „Dėl didžiausio leidžiamo pareigybių skaičiaus“.

Lyginant su patvirtintu didžiausiu leistinu pareigybių skaičiumi, 2023 m. pareigybių skaičius mažėja – 34 pareigybėmis.

**2. Siūlomos teisinio reguliavimo nuostatos:**

Sprendimu teisinio reguliavimo nuostatos nėra nustatomos.

**3. Laukiami rezultatai:**

Šiuo sprendimu bus papildytas didžiausias leistinas pareigybių skaičius, priimti nauji darbuotojai, biudžetinės įstaigos atliks savo funkcijas. Vadovaudamiesi šiuo sprendimu biudžetinių įstaigų vadovai patvirtins biudžetinių įstaigų struktūrą ir pareigybių sąrašą, neviršydami nustatyto didžiausio leistino pareigybių skaičiaus.

**4. Lėšų poreikis ir jų šaltiniai:**

**5. Kiti sprendimui priimti reikalingi pagrindimai, skaičiavimai ar paaiškinimai.**

Lentelėje pateikiama informacija apie pareigybių skaičiaus patikslinimą:

|  |  |  |  |  |  |
| --- | --- | --- | --- | --- | --- |
| Eil.  Nr. | Įstaigos pavadinimas | Didžiausias leistinas darbuotojų,  dirbančių pagal darbo sutartis ir gaunančių darbo užmokestį iš Molėtų rajono savivaldybės biudžeto, pareigybių skaičius | | | Pastabos |
| Iš viso  pareigybių: | iš jų: | |
| Pareigybės (socialinės, kultūros ir kitos) | Pedagoginės  pareigybės |
| 1. | Molėtų r. Alantos gimnazija | **4** | 1 | 3 | Dėl Giedraičių gimnazijos III klasės prijungimo |
| 2. | Molėtų rajono Alantos senelių globos namai | **0** |  |  |  |
| 3. | Molėtų r. Giedraičių A. Jaroševičiaus gimnazija | **0** |  |  |  |
| 4. | Molėtų gimnazija | **0** |  |  |  |
| 5. | Molėtų r. Kijėlių specialusis ugdymo centras | **1** | 2 | -1 | Dėl papildomų mokytojo padėjėjų pareigybių |
| 6. | Molėtų kultūros centras | **1** | 1 |  | Dėl papildomos pareigybės Atvirame jaunimo centre |
| 7. | Molėtų r. kūno kultūros ir sporto centras | **0** |  |  |  |
| 8. | Molėtų menų mokykla | **0** |  |  |  |
| 9. | Molėtų pradinė mokykla | **3** | 2 | 1 | Dėl projekto „Visiško įtraukties modelio įgyvendinimas Molėtų pradinėje mokykloje“ |
| 10. | Molėtų progimnazija | **2** |  | 2 | Dėl patvirtinto didesnio klasių komplektų skaičiaus |
| 11. | Molėtų „Saulutės“ vaikų lopšelis- darželis | **0** |  |  |  |
| 12. | Molėtų rajono savivaldybės viešoji biblioteka | **0** |  |  |  |
| 13. | Molėtų socialinės paramos centras | **0** |  |  |  |
| 14. | Molėtų r. švietimo pagalbos tarnyba | **0** |  |  |  |
| 15. | Molėtų rajono ugniagesių tarnyba | **-47** | -47 |  | Dėl dalyvavimo pilotiniame modelyje |
| 16. | Molėtų vaikų savarankiško gyvenimo namai | **0** |  |  |  |
| 17. | Molėtų „Vyturėlio" vaikų lopšelis-darželis | **2** | 2 |  | Dėl papildomų mokytojo padėjėjų pareigybių |
| 18. | **Iš viso:** | **-34** | **-39** | **5** |  |

Pateikiamas sprendimo lyginamasis variantas, atsižvelgiant į ankstesnį Molėtų rajono savivaldybės tarybos 2021 m. gruodžio 23 d. sprendimu Nr. B1-266 „Dėl didžiausio leistino pareigybių skaičiaus Molėtų rajono savivaldybės biudžetinėse įstaigose patvirtinimo“ patvirtintą ir 2022 m. vasario 24 d. sprendimu Nr. B1-30, 2022 m. rugsėjo 29 d. sprendimu Nr. B1-184 pakeistą didžiausią leistiną pareigybių skaičių Molėtų rajono savivaldybės biudžetinėse įstaigose:

|  |  |  |  |  |
| --- | --- | --- | --- | --- |
| Eil.  Nr. | Įstaigos pavadinimas | Didžiausias leistinas darbuotojų,  dirbančių pagal darbo sutartis ir gaunančių darbo užmokestį iš Molėtų rajono savivaldybės biudžeto, pareigybių skaičius | | |
| Iš viso pareigybių: | iš jų: | |
| Pareigybės (socialinės, kultūros ir kitos) | Pedagoginės  pareigybės |
| 1. | Molėtų r. Alantos gimnazija | ~~65~~  **69** | ~~32~~  **33** | ~~33~~  **36** |
| 2. | Molėtų rajono Alantos senelių globos namai | 25 | 25 |  |
| 3. | Molėtų r. Giedraičių A. Jaroševičiaus gimnazija | 58 | 27 | 31 |
| 4. | Molėtų gimnazija | 65 | 23 | 42 |
| 5. | Molėtų r. Kijėlių specialusis ugdymo centras | ~~22~~  **23** | ~~9~~  **11** | ~~13~~  **12** |
| 6. | Molėtų kultūros centras | ~~37~~  **38** | ~~37~~  **38** |  |
| 7. | Molėtų r. kūno kultūros ir sporto centras | 18 | 9 | 9 |
| 8. | Molėtų menų mokykla | 25 | 4 | 21 |
| 9. | Molėtų pradinė mokykla | ~~57~~  **60** | ~~27~~  **29** | ~~30~~  **31** |
| 10. | Molėtų progimnazija | ~~61~~  **63** | 25 | ~~36~~  **38** |
| 11. | Molėtų „Saulutės“ vaikų lopšelis- darželis | 53 | 26 | 27 |
| 12. | Molėtų rajono savivaldybės viešoji biblioteka | 39 | 39 |  |
| 13. | Molėtų socialinės paramos centras | 51 | 51 |  |
| 14. | Molėtų r. švietimo pagalbos tarnyba | 11 | 1 | 10 |
| 15. | ~~Molėtų rajono ugniagesių tarnyba~~ | ~~47~~  **0** | ~~47~~  **0** |  |
| 16. | Molėtų vaikų savarankiško gyvenimo namai | 39 | 38 | 1 |
| 17. | Molėtų „Vyturėlio" vaikų lopšelis-darželis | ~~70~~  **72** | ~~38~~  **40** | 32 |
| 18. | **Iš viso:** | **~~743~~**  **709** | **~~458~~**  **419** | **~~285~~**  **290** |

\_\_\_\_\_\_\_\_\_\_\_\_\_\_\_\_\_\_\_